মনিকর্ণিকা নিয়ে মিথ্যাচার! AAP সাংসদ সহ ৮ নেতার নামে FIR

ওয়েব ডেস্ক: মনিকর্ণিকা ঘাট (Manikarnika Ghat) পুনর্নির্মাণ ঘিরে ভুয়ো কন্টেন্ট (Fake Content) ছড়ানোর অভিযোগে আট জনের বিরুদ্ধে এফআইআর (FIR) দায়ের করল পুলিশ। অভিযুক্তদের মধ্যে রয়েছেন আম আদমি পার্টির (AAP) সাংসদ সঞ্জয় সিং, স্বতন্ত্র সাংসদ পাপ্পু যাদব এবং কংগ্রেস নেত্রী যশবিন্দর কৌর। অভিযোগ, ঘাটের উন্নয়ন কাজ নিয়ে এআই-তৈরি ছবি ও ভুয়ো ভিডিও (Fake AI Image) সোশ্যাল মিডিয়ায় ছড়িয়ে ধর্মীয় অনুভূতিতে আঘাত করে বিভ্রান্তি সৃষ্টি করা হচ্ছে।

মনিকর্ণিকা ঘাট হিন্দুধর্মের অন্যতম প্রাচীন ও পবিত্র শ্মশানঘাট। বিশ্বাস অনুযায়ী, এখানে দাহ হলে মোক্ষলাভ সম্ভব হয়। সেই কারণেই এই ঘাটের ধর্মীয় ও সাংস্কৃতিক গুরুত্ব অপরিসীম। পুলিশের দাবি, এই ঐতিহ্যবাহী মনিকর্ণিকা ঘাট সংক্রান্ত একটি ভিডিও এআই-এর মাধ্যমে তৈরি করে ভাইরাল করা হয়। এর পাশাপাশি একাধিক ভুয়ো ছবি ছড়ানো হয়, যার ফলে সাধারণ মানুষের মধ্যে ক্ষোভ ও বিভ্রান্তি তৈরি হয়েছে।

আরও পড়ুন: “ভারতীয় বলেই আজ…,” বিতর্কের মাঝেই বিরাট মন্তব্য এ আর রহমানের

পুলিশ জানিয়েছে, ভারতীয় ন্যায় সংহিতার আওতায় আটটি পৃথক মামলা রুজু করা হয়েছে। এই মামলায় অভিযোগকারী মনো নামে তামিলনাড়ুর এক বাসিন্দা, যাঁর সংস্থা গত ১৫ নভেম্বর থেকে ঘাটের উন্নয়ন ও শ্মশান পরিকাঠামো মজবুত করার কাজ করছে। ১৬ জানুয়ারি একটি এক্স অ্যাকাউন্ট থেকে ভুয়ো ও বিভ্রান্তিকর ছবি পোস্ট করে হিন্দু ভক্তদের ভুল পথে পরিচালিত করা হয়েছে।

এদিকে, সঞ্জয় সিংয়ের দাবি, পুনর্নির্মাণের ফলে মনিকর্ণিকা ঘাটে ধ্বংসযজ্ঞ চলছে। তাঁর অভিযোগ, মন্দির ক্ষতিগ্রস্ত হয়েছে এবং অহল্যাবাই হোলকারের একটি মূর্তি ভেঙে দেওয়া হয়েছে, যার প্রতিবাদে সাধুসন্তরা আন্দোলনে নেমেছেন। তিনি বলেন, বিষয়টি সামনে আনার কারণেই তাঁকে টার্গেট করা হচ্ছে, তবে তিনি ভয় পাবেন না।